છેલ્લે એક્ઝેક્ટ પાંચ વર્ષ પહેલાં ઐશ્વર્યા રાય ‘ગુઝારિશ’માં દેખાયેલી. એની અફલાતૂન અભિનય ક્ષમતામાં ‘જઝબા’ના ડિરેક્ટર સંજય ગુપ્તાને કદાચ વિશ્વાસ લાગતો નથી. એટલે જ આખી ફિલ્મમાં એમણે ઐશ્વર્યા પાસે એટલી બધી ચીસો પડાવી છે કે કાનમાં રૂનાં પૂમડાં ખોંસવાની ઇચ્છા થઈ આવે. ઇરફાન ખાન કેવો ધાંસુ એક્ટર છે એ વાત ગયા અઠવાડિયે આવેલી ‘તલવાર’માં તે વધુ એકવાર સાબિત કરી ચૂક્યો છે. એક સિમ્પલ લાઇન બોલીને પણ એ લાફ્ટર ઊભું કરી શકે છે. પરંતુ અહીં એના જેવા બૅલેન્સ્ડ એક્ટર પાસે પણ ઑવર એક્ટિંગ કરાવી છે. સાવ શાંતિથી રિએક્ટ કરી શકે તેવી સ્થિતિમાં અચાનક એ ગાંડપણનો અટૅક આવ્યો હોય તેમ મોટેમોટેથી પાસે પડેલાં પીપડાંને લાતંલાતી કરી મૂકે. બે ઘડી તો ખબર જ ન પડે કે આપણે કોઈ સસ્પેન્સ-થ્રિલર ફિલ્મ જોઇએ છીએ કે ટીવી પર આવતી સિરિયલો જેવી ડ્રામેબાજી?